Boodskap sterk uitgedra | Netwerk24
Boodskap sterk uitgedra
Een van die foto's wat die vroue van InteliGro Viljoenskroon op Maandag 25 November laat neem het om hul ondersteuning van die 16 dae van aktivisme teen geweld teen vroue en kinders te wys. Van links is, voor: Jandri Nienaber, Marolene Erasmus en Ronel Geldenhuys; agter: Janet Lawless, Daleen Roets, Ronel Nel, Cora Koch en Hester Bam.Foto: Verskaf
'n Kragtige boodskap is deur vroue van Viljoenskroon oorgedra ter ondersteuning en bewusmaking van die landwye veldtog vir die bekamping van geweld teen vroue en kinders.
Die vroue van InteliGro Viljoenskroon het almal, met hoëhakskoene aan, foto's laat neem om die boodskap te steun.
" 'n Sterk vrou staan vir haarself op en 'n sterker vrou staan vir almal op," sê dié vroue.
Vanjaar strek die 16 dae van aktivisme teen geweld teen vroue en kinders van 25 November tot 10 Desember.
Die veldtog daag alle land­burgers uit om geweld teen die weerloses in die gemeenskap te staak en te help voorkom.
Pres. Cyril Ramaphosa het die afgelope week tydens verskeie media-onderhoude dit duidelik gemaak dat hy dié bewusmaking ondersteun en nie geweld teen vroue en kinders sal duld nie.
Daar is egter probleme waardeur die regering in die gesig gestaar word om dié geweld hok te slaan. Voorbeelde hiervan is onvoldoende hulp aan slagoffers weens 'n tekort aan kundiges soos maatskaplike werkers, en die regstelsels wat slagoffers faal.
Dié geweldsmisdaad sal nie oornag verdwyn nie en dit sou voordelig wees as die regering baie meer gespesialiseerde kundiges kan aanstel.
Intussen word die boodskap uitgedra dat dit noodsaaklik is om 'n stem te gee aan vroue en kinders wat hulself in sulke situasies bevind, hulle te help en daadwerklik te ondersteun. Dit blyk dat party slagoffers so bang en vasgevang in hul omstandighede is dat die uiteinde soms selfs noodlottig is.
Angs en vrees verhoed hulle om te praat. Dit is dus elke landsburger se verantwoordelikheid om geweld teen vroue en kinders wat onder hul aandag kom onmiddellik by die naaste polisie­kantoor of howe aan te meld.
Die gemeenskap het 'n aandeel in die verlening van hulp aan die weerloses.
LifeLine se hulplyn­nommer vir die aanmeld van gesinsgeweld is 0800-150-150.
Aktiviste het die datum 25 November in 1981 die eerste keer uitgesonder as 'n dag om breër bewustheid te skep om geweld teen vroue te bekamp.